b"\n_START_ARTICLE_\nGeorges Boillot\n_START_SECTION_\n\xc5\xbdivljenjepis\n_START_PARAGRAPH_\nGeorges Boillot se je rodil 3. avgusta 1884 v francoskem mestu Valentigney. Iz\xc5\xa1olal se je za mehanika, leta 1908 pa se je za\xc4\x8del ukvarjati z dirkanjem. Pridru\xc5\xbeil se je Peugeotu, kjer je skupaj z Paulom Zuccarellijem in Julesom Gouxom sodeloval v pripravi novih dirkalnikov. Na dirki je debitiral leta 1909 na Coupe de l'Auto v Rambouilletu, v sezoni 1910 pa je sodeloval na dirki Targa Florio._NEWLINE_Prvo ve\xc4\x8djo zmago je dosegel v sezoni 1912, ko je zmagal na dirki za Veliko nagrado Francije z dirkalnikom Peugeot L76, ki ga je zasnoval \xc5\xa1vicarski in\xc5\xbeenir Ernest Henry v sodelovanju z Zuccarellijem, Gouxom in Boillotom. To je bil prvi dirkalnik na svetu z dvema gredema in \xc5\xa1tirimi ventili na cilinder. V sezoni 1913 je zmagal na manj\xc5\xa1i dirki Coupe de l'Auto, po ubranitvi zmage na Veliki nagradi Francije pa je postal ljubljenec francoskih dirka\xc5\xa1kih navdu\xc5\xa1encev, kajti postal je prvi dirka\xc4\x8d z dvema zmagama na Veliki nagradi Francije._NEWLINE_Istega leta je njegov mo\xc5\xa1tveni kolega Jules Goux postal prvi Francoz z zmago na dirki Indianapolis 500, zato je naslednje leto Francija poslala veliko dirka\xc4\x8dev na dirko Indianapolis 500. Boillot je z veliko prednostjo postavil najhitrej\xc5\xa1i \xc4\x8das kvalifikacij in rekord dirkali\xc5\xa1\xc4\x8da, toda na dirki je zaradi ponavljajo\xc4\x8dih se te\xc5\xbeav s pnevmatikami zasedel le \xc5\xa1tirinajsto mesto, vseeno pa so francoski dirka\xc4\x8di zasedli prva \xc5\xa1tiri mesto, zmagal pa je Ren\xc3\xa9 Thomas. Na dirki za Veliko nagrado Francije, ki je bila njegova zadnja dirka, je njegov dirkalnik Peugeot dobesedno razpadal ob koncu dirke. Po tem, ko je Boillot prikazal neverjetno spretnost pri nadaljevanju z dirkanjem med najbolj\xc5\xa1imi kljub vsem te\xc5\xbeavam, je moral prav v zadnjem krogu odstopiti zaradi pregretega dirkalnika._NEWLINE_Po izbruhu prve svetovne vojne se je Boillot pridru\xc5\xbeil novoustanovljenim francoskim zra\xc4\x8dnim silam. 21. aprila 1916 je bil sestreljen v bitki pri Verdunu in umrl ob strmoglavljenju pri mestu Bar-le-Duc. V njegovo \xc4\x8dast je v Franciji poimenovanih ve\xc4\x8d ulic in tudi \xc5\xa0ola Georga Boillota v mestecu Montlh\xc3\xa9ry pri Parizu."